|  |
| --- |
| ‏31 יולי, 2016 אאאא |
| ‏כ"ה תמוז, תשע"ו |

לכבוד:

סיגל מזר

מנהלת שרות ריפוי בעיסוק

המרכז לבריאות הנפש לב השרון

**הנדון: סיכום בקרה ריפוי בעיסוק**

בתאריך 06.06.16 התקיימה בקרה על שירות ריפוי בעיסוק במרכז לבריאות הנפש לב השרון. בקרה זו נערכה כחלק מבקרה למטרת רישוי מטעם הפסיכיאטר המחוזי.

ערכה את הבקרה: תומר לוי, מרפאה בעיסוק, מרכזת תחום ריפוי בעיסוק בצוות הבקרה בלשכת הפסיכיאטר המחוזי מחוז מרכז.

במסגרת הבקרה נערך ביקור במחלקה הפסיכוגריאטרית. הביקור במחלקה כלל סיור בשטח המחלקה ובחדר הפעילות וכן שיחה עם העובדת במחלקה- גב' אסי טינגרהאוס.

בנוסף, התקיימה שיחה עם מנהלת שירות ריפוי בעיסוק במרכז, גב' סיגל מזר.

שירות ריפוי בעיסוק ניתן לכלל מטופלי המרכז הזקוקים לטיפול ופרוס על כל מחלקות האשפוז (8 מחלקות), ובנוסף מחלקת אשפוז יום, מרפאת החוץ וכן דיירי ההוסטל לניצולי שואה. מנהלת השירות אחראית מקצועית על כלל העובדים בשירות, ובכללם מרפאות בעיסוק מוסמכות בעלות רישיון, מדריכות פעילות ומטפלים בהבעה ויצירה, (אומנות, מוזיקה, פסיכודרמה, פוטותרפיה, תנועה), גינון טיפולי, טיפול באמצעות בעלי חיים וספורט.

צוות הריפוי בעיסוק במרכז כולל 28 עובדים המאיישים 14.8 תקנים.

מתוכם 13 מרפאות/ים בעיסוק מוסמכות/ים (1 בחל"ד) המאיישים 6.95 תקנים, 9 מדריכות פעילות המאיישות 5.65 תקנים ו 6 מטפלים/ות המאיישים 2.20 תקן.

מתוך התקנים הנ"ל 2 תקנים מצויים במעון לניצולי שואה: 1.5 מדריכות פעילות ו 0.50 מרפאה בעיסוק.

ב- 7 מתוך 8 מחלקות האשפוז יש מרפאות בעיסוק מוסמכות. חסרה מרפאה בעיסוק מוסמכת במחלקה הפסיכוגריאטרית (המחלקה בה נערכה הבקרה).

**לציין כי חצי תקן אשר היה מיועד למחלקה זו נגרע מבית החולים והועבר להוסטל לניצולי שואה.** (עם חזרתם של ההוסטלים לניצולי שואה לאחריות המדינה נדרש להקצות להם תקנים של צוות ריפוי בעיסוק בלא שהתווספו תקנים לשרות ריפוי בעיסוק בבית החולים).

הפנייה להערכה או לטיפול בריפוי בעיסוק נעשית לאחר אינטייק או לאחר דיון ברפורט או בישיבת צוות. במידה ויש קונטרה אינדיקציה או מסוכנות לא יופנה לקבלת טיפול לקבוצות או לפעילות. **יש לוודא כי הפניית מטופל להערכה, לטיפול פרטני או קבוצתי צריכה להופיע בכתב בתיק המטופל, כמו גם החלטה שאינו יכול לקחת חלק בפעילות או לקבל טיפול עקב מצבו.**

הטיפול בריפוי בעיסוק כולל אבחון והערכה, טיפול פרטני וקבוצתי, וניתן הן בתוך המסגרת המחלקתית והן בתכנית על מחלקתית, בהתאמה לסוג האוכלוסייה ולמטרות הטיפול. הצוות משתתף בישיבות במחלקה ושותף בתהליכי הערכה, טיפול, הכנה לשיקום ומתן המלצות לקראת שחרור. כל הצוות מדווח בתיק הממוחשב בתדירות גבוהה (כמעט על בסיס יומיומי). סיכום טיפול ריפוי בעיסוק (במידה ונכתב) יופיע בדו"ח סיכום האשפוז.

כל הצוות מקבל הדרכה ומשתתף בימי עיון והשתלמות בתוך המוסד ומחוצה לו. מתקיימות ישיבות צוות. הישיבות מתועדות באופן חלקי.

**ביקור במחלקה הפסיכוגריאטרית:**

מדובר במחלקה פעילה, מעורבת, סגורה. במחלקה 36 מיטות, בעת הבקרה מאושפזים 26. התנאים הפיזיים טובים- בכל חדר 3 מיטות, וכן שירותים ומקלחת צמודים. השטחים המשותפים כוללים חדר פעילות, חדר יום (טלוויזיה), חדר סנוזלן מותאם, חדר אוכל, פטיו , חצר. בחצר יש גינה טיפולית מונגשת. המחלקה ממוזגת ומוארת. מספר מטופלים נעזרים בכיסא גלגלים / הליכונים.

את תכנית הפעילות במחלקה מרכזת גב' אסי טינגרהאוס, מדריכת פעילות ופוטותרפיסטית. אסי עובדת במחלקה בחצי משרה, 20 שעות שבועיות, 4 ימים בשבוע.

תכנית הפעילות במחלקה כוללת פעילות אישית של יצירה ותעסוקה, קבוצות שונות (אקטואליה, קבוצת קבועים- מיועדת למטופלים ממושכים, התעמלות, בעלי חיים, גינון טיפולי), פעילות עם מתנדבים/ סטודנטים, טיפול אישי בסנוזלן ועוד.

יש לציין כי מדובר בעובדת מסורה המשקיעה מחשבה רבה ויצירתיות בפיתוח מענים מותאמים לאוכלוסייה, תוך גיוס מתנדבים מהקהילה.

חסרים במחלקה:

* כאמור, אין במחלקה מרפאה בעיסוק. יודגש, כי יש צורך במרפאה בעיסוק מוסמכת במחלקה הן לצורך ביצוע הערכות תפקודיות וקוגניטיביות מותאמות לאוכלוסייה והן לצורך מתן טיפול מתאים בהתאם לסוג הפגיעה.
* אסי אינה משתתפת בישיבה הקלינית מאחר ולא נמצאת ביום זה במחלקה.
* הריהוט בחדר הפעילות אינו תואם לצרכים, מתפרק בחלקו. יש לרכוש ריהוט ארגונומי מותאם לאוכלוסייה.
* הציוד המשמש לניידות (כסאות גלגלים, הליכונים) מיושן ואינו מותאם באופן אינדיבידואלי למשתמשים.
* מאחר ומדובר במחלקה פסיכוגריאטרית יש מקום לשלב פיזיותרפיסט/ית אשר יבצע הערכה של שווי משקל וניידות ויתאים אמצעי הושבה ו/או ניידות על פי הצורך.
* בחדר האוכל משתמשים בסכו"ם חד פעמי. השימוש בסכו"ם חד פעמי במוסדות אינו בטיחותי ואינו רצוי מאחר וקיימת סכנת שבירה אשר עלולה להביא לבליעה וחנק. יש לשקול סיכון של בליעה וחנק אל מול סיכונים אחרים.

חסרים כלליים:

* חסר לחצן מצוקה ב"תרבות העבודה"- מסגרת תעסוקת פנים.
* חסר מחשב למטופלים במחלקת אשפוז יום.

**לסיכום:**

שירות ריפוי בעיסוק במרכז לבריאות הנפש הינו שירות מקצועי ומוערך. תהליכי ההערכה והטיפול מתבצעים במיומנות ובאיכות גבוהה תוך התמקצעות, למידה והדרכה. מנהלת השירות נוטלת חלק פעיל בייזום פרויקטים והסקטור כולו שותף בעשייה בתוך בית החולים ומחוצה לו- בשילוב בקהילה.

יש להוסיף תקן של מרפאה בעיסוק מוסמכת בעלת רישוי לבית החולים ולשלב מרפאה בעיסוק במחלקה הפסיכוגריאטרית.

יש להשלים את שאר החסרים המצוינים בסיכום זה-

ריהוט מתאים לחדר הפעילות, ציוד לניידות, לחצן מצוקה לתרבות העבודה, מחשב למטופלים באשפוז יום.

יש לשקול את הפסקת השימוש בסכו"ם חד פעמי במחלקה.

בכבוד רב,

תומר לוי

מרפאה בעיסוק

צוות בקרה מחוז מרכז

|  |  |  |  |
| --- | --- | --- | --- |
|  | בית חולים | הוסטל ניצולי שואה | סה"כ |
| מרפאות בעיסוק |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |